b'\n_START_ARTICLE_\nTankred Galilejski\n_START_SECTION_\n\xc5\xbdivljenje\n_START_PARAGRAPH_\nTancred je bil sin Eme Apulijske, sestre Bohemonda I. Antio\xc5\xa1kega (Tarantskega). Njegova stara star\xc5\xa1a po materini strani sta bila Robert Guiscard in njegova prva \xc5\xbeena Alberada Buonalber\xc5\xa1ka._NEWLINE_Leta 1096 se je pridru\xc5\xbeil svojemu stricu Bohemondu na prvem kri\xc5\xbearskem pohodu in skupaj sta potovala do Bizanca. Bizantinski cesar Aleksej I. Komnen je v Bizancu od vseh vodij pohoda zahteval, da mu prise\xc5\xbeejo zvestobo in vrnejo Bizantinskemu cesarstvu vsa osvojena ozemlja. Ve\xc4\x8dina vodij je zvestobo prisegla, \xc4\x8deprav se jih niso nameravali dr\xc5\xbeati, Tankred pa je prisego odklonil._NEWLINE_Leta 1097 se je udele\xc5\xbeil obleganja Nikeje. Kri\xc5\xbearsko obleganje mesta je propadlo, ker so Turki Seld\xc5\xbeuki po tajnih pogajanjih z Bizantinci mesto prepustili cesarju Alekseju. Tankred je zaradi tega postal do Bizantincev zelo nezaupljiv. Kasneje istega leta je osvojil Tarz in nekaj drugih mest v Kilikiji in sodeloval pri obleganju Antiohije._NEWLINE_Leta 1099 sta Tankred in Gaston IV. B\xc3\xa9arnski med obleganjem Jeruzalema zahtevala, da bosta 15. julija prva, ki bosta vkorakala v osvojeno mesto. Po osvojitvi mesta se je nekaj sto muslimanov zateklo v njuno varstvo na streho Salomonovega templja, saj sta oba bila izjemi med kri\xc5\xbearji, ki sta imela izku\xc5\xa1njo sobivanja nespreobrnjenih muslimanov s kristjani, kar je bila praksa tekom rekonkviste na Iberskem polotoku in osvajanja Sicilije ter Malte. Naslednje jutro so kri\xc5\xbearji ignorirali Tankredovo in Gastonovo za\xc5\xa1\xc4\x8dito ter vdrli v tempelj in brez razlike poklali vse zbrane muslimane in \xc5\xbdide, mo\xc5\xa1ke in \xc5\xbeenske._NEWLINE_Po ustanovitvi Jeruzalemskega kraljestva je Tankred postal knez Galileje._NEWLINE_Leta 1100 so Dani\xc5\xa1mendi ujeli antio\xc5\xa1kega kneza Bohemonda I. in Tankred postal antio\xc5\xa1ki regent. Med svojim vladanjem je ozemlje kne\xc5\xbeevine precej raz\xc5\xa1iril na ra\xc4\x8dun Bizantinskega cesarstva. Cesar Aleksej I. ga je v naslednjem desetletju posku\xc5\xa1al pokoriti, vendar mu to ni uspelo._NEWLINE_Leta 1104 so muslimani v bitki pri Harranu ujeli ede\xc5\xa1kega grofa Baldvina II. in Takred je postal \xc5\xa1e vladar Edese. Ko so Baldvina leta 1107 izpustili, se je med njima vnel boj za oblast. Tankred je bil v boju pora\xc5\xbeen in moral se je vrniti v Antiohijo._NEWLINE_Leta 1108 je zavrnil sklepe Devolske mirovne pogodbe, v kateri je Bohemond I. Antio\xc5\xa1ki prisegel zvestobo bizantinskemu cesarju in Antiohija je za nekaj desetletij ostala neodvisna od Bizantinskega cesarstva. Leta 1110 je osvojil trdnjavo Krak des Chevaliers, ki je kasneje postala pomembno opori\xc5\xa1\xc4\x8de grofije Tripoli. Tankred je ostal regent Antiohije kot Bohemond II. vse do svoje smrti med epidemijo tifusa leta 1112. Poro\xc4\x8den je bil s Cecilijo Francosko, vendar je umrl brez otrok._NEWLINE_Njegovo biografijo Gesta Tancredi (Tankredova dejanja) je napisal Norman Ralf Aahenski, ki je bil med prvim kri\xc5\xbearskim pohodom v Bohemondovi in Tankredovi slu\xc5\xbebi.\n_START_SECTION_\nTankred v umetnosti\n_START_PARAGRAPH_\nV pesnitvi Osvobojeni Jeruzalem, ki jo je v 16. stoletju napisal Torquato Tasso, je Tankred prikazan kot epski junak, v katerega je bila zaljubljena poganska devi\xc5\xa1ka voj\xc5\xa1\xc4\x8dakinja Klorinda. Vanj je bila zaljubljena tudi kneginja Erminija Antio\xc5\xa1ka. Dele Tassove pesnitve je Claudio Monteverdi leta 1624 vpletel v svojo opero Il Combattimento di Tancredi e Clorinda._NEWLINE_Njegovo osebnost je kasneje upodobil tudi Rossini v svoji operi Tancredi, ki je zasnovana na Voltairovi igri Tancr\xc3\xa8de iz leta 1759. Tankred se pojavi tudi v eni od scen v The Tragedy of Man Imreja Madacha.'